Udligningsordningen i dens nuværende form er uretfærdig og forældet. De skræmmende høje beløb, som borgerne i Nordsjælland betaler til landets resterende kommuner, er ødelæggende for væksten i regionen og hindrer stadigt flere børnefamilier i at købe hus her.

En børnefamilie som min egen, der bor i et almindeligt hus i Nordsjælland, har i gennemsnit 100.000 kr. mindre til forbrug om året sammenlignet med en tilsvarende familie i Jylland, når skatten og boligudgifterne er betalt.

Alle er det de »rige« kommuner i Nordsjælland, der betaler til de »fattige« i Jylland. Det er helt uhørt.

Siden 1933 har Danmark haft en udligningsordning, som i tidens løb har været revideret flere gange.

Historisk kom de offentlige skatteindtægter fra hovedstadens kommuner og de større bykommuner. Det resulterede i, at mange kommuner i Danmark ikke kunne løfte deres servicekrav uden udligningsordningen.

København har i mange år haft store udgifter til byens ældre infrastruktur og borgere med sociale udfordringer. Dette er langtfra gældende i dag. Den kommunale hovedstadsudligning er blevet en overudligning, som er en stor vægtklods om benet på børnefamilierne.

På grund af massive summer fra bl.a. nordsjællandske kommuner nyder københavnerne godt af et markant lavere skattetryk og et til tider absurd pengespild, eksempelvis i form af bycykler til 80.000 kr. og kommunal cykellapning.

Trods gentagne revisioner er der behov for en reform, der gør op med den forældede og uretfærdige hovedstadsudligning, der dræner de nordsjællandske kommuner og gør udligningssystemet unødigt bureaukratisk.

I Nordsjælland støtter vi fuldt præmissen, at de bredeste skuldre skal bære de tungeste byrder. Nu er de bredeste skuldre dog ved at synke i knæ. Udligningsordningen i dens nuværende form påvirker regionen i negativ retning og medfører nogle af de højeste kommuneskatter i landet.

I de områder af Nordsjælland, der er hårdest ramt, betaler hver borger 17.000 kr. til udligningen om året. Sammenlagt betaler Nordsjælland 1,2 milliarder kr. til landets »fattige« kommuner. Det er derfor også absurd at se netop de kommuner bygge nye kulturhuse og svømmehaller, mens vi i Nordsjælland må se vores idrætsanlæg og folkeskoler forfalde med stadigt større hast.

Der er brug for en retfærdig og mere ubureaukratisk udligning. Det er på tide, at alle partier på Christiansborg vågner op og indser, at udligningsordningen i dens nuværende form er ødelæggende for mange kommuner.

Den eneste måde, hvorpå vi igen kan få flere tilflyttende børnefamilier og mere vækst i regionen, er ved at reformere udligningsordningen.